DA Den Europæiske Unions Tidende C 86/5

Meddelelse om afgørelse truffet af WTO's Tvistbilæggelsesorgan den 28. juli 2011

2012/C 86/04

Denne meddelelse offentliggøres i henhold til Rådets forordning (EF) nr. 1515/2001 om de foranstaltninger, der kan træffes af EF på grundlag af en rapport vedtaget af WTO's Tvistbilæggelsesorgan vedrørende antidumping- og antisubsidieforanstaltning (1) (i det følgende benævnt »WTO-bemyndigelsesforordningen«).

Den 28. juli 2011 godkendte WTO's Tvistbilæggelsesorgan (Dispute Settlement Body — »DSB«) en rapport fra Appelorganet og en panelrapport som ændret ved Appelorganets rapport i sagen European Communities — Definitive Anti-Dumping Measures on Certain Iron or Steel Fasteners from China (»endelige antidumpingforanstaltninger over for importen af skruer, bolte, møtrikker og lignende varer af jern eller stål«) (»Reports«) (2).

I rapporterne konkluderedes det bl.a., at artikel 9, stk. 5, i Rådets forordning (EF) nr. 1225/2009 (»grundforordningen«) (3) var uforenelig med artikel 6, stk. 10, artikel 9, stk. 2, og artikel 18, stk. 4, i WTO's antidumpingaftale og artikel XVI.4 i WTO-overenskomsten. I grundforordningens artikel 9, stk. 5, er det fastsat, at individuelle eksporterende producenter fra lande uden markedsøkonomi, som ikke modtager markedsøkonomisk behandling i henhold til grundforordningens artikel 2, stk. 7, litra c), vil blive undergivet en landsdækkende told medmindre sådanne eksportører kan påvise, at de opfylder betingelserne for individuel behandling, jf. grundforordningens artikel 9, stk. 5 (»DSB's konklusioner om grundforordningens artikel 9, stk. 5«).

Formålet med nærværende meddelelse er at informere parterne om, hvordan DSB's konklusioner om grundforordningens artikel 9, stk. 5, vil blive taget i betragtning i forbindelse med de gældende antidumpingforanstaltninger. Gennemførelsen af DSB's konklusioner i rapporterne for så vidt angår Rådets forordning (EF) nr. 91/2009 (4) vil blive genstand for en særskilt meddelelse.

En ikke-udtømmende liste over gældende foranstaltninger, der er omfattet af nærværende meddelelse, er vedlagt som bilag.

Kommissionen opfordrer alle eksporterende producenter fra lande uden markedsøkonomi, som mener, at disse foranstaltninger bør revideres på baggrund af de juridiske fortolkninger af artikel 9, stk. 5, i rapporterne, om at anmode om en fornyet undersøgelse i henhold til artikel 2 i WTO-bemyndigelsesforordningen.

Den relevante EU-institution kan ophæve, ændre eller opretholde de foranstaltninger, der er genstand for fornyet undersøgelse, i overensstemmelse med konklusionerne heraf. Parter, der anmoder om en fornyet undersøgelse, bør være klar over, at hvis konklusionerne vedrørende disse parter kræver en ændring af foranstaltningerne, kan en sådan ændring resultere i en formindskelse eller en forøgelse af foranstaltningernes niveau.

Når der er indledt en fornyet undersøgelse, forbeholder Kommissionen sig ret til at færdiggøre denne, selv hvis den part, der ansøger om den fornyede undersøgelse, beslutter at trække ansøgningen om en fornyet undersøgelse tilbage.

a) Betingelser for fornyede undersøgelser af gældende foranstaltninger

Efter rapporterne agter Kommissionen at antage ansøgninger om fornyede undersøgelser i henhold til WTO-bemyndigelsesforordningen i tilfælde, hvor (1) ansøgeren er blevet nægtet individuel behandling i overensstemmelse med grundforordningens artikel 9, stk. 5, eller hvor (2) ansøgeren mener at være blevet afskrækket fra at samarbejde og ansøge om individuel behandling i den undersøgelse, der førte til vedtagelsen af antidumpingforanstaltningerne, på grund af den administrative byrde pålagt ved grundforordningens artikel 9, stk. 5, eller fordi ansøgeren ikke mente at opfylde alle kravene i grundforordningens artikel 9, stk. 5.

b) Procedure

For at kunne antages skal en ansøgning:

i) fremføre, at de antidumpingforanstaltninger, som ansøgerens eksport til Den Europæiske Union er undergivet, er baseret på omstændigheder, der er nævnt i punkt a) ovenfor, samt

ii) indeholde oplysninger om mængden af eksporten til Den Europæiske Union og eksportpriserne samt en sammenligning, jf. grundforordningens artikel 2, der omfatter den undersøgelsesperiode, der blev anvendt som grundlag for gældende antidumpingtold.

Hvis det ikke er muligt at anvende eksportdata fra ansøgeren for den oprindelige undersøgelsesperiode (f.eks. fordi den oprindelige undersøgelsesperiode tidsmæssigt ligger for langt tilbage, og der ikke er nogen verificerbare oplysninger om eksportdataene), vil Kommissionen undersøge muligheden for i behørigt begrundede tilfælde at indlede en undersøgelse vedrørende en nyere undersøgelsesperiode. I så fald skal oplysningerne normalt omfatte mindst de seneste seks måneder forud for offentliggørelsen af nærværende meddelelse.

Retten til at indgive anmodning om en interimsundersøgelse i henhold til grundforordningens artikel 11, stk. 3, berøres ikke.

En skriftlig anmodning om en fornyet undersøgelse stiles til:

Europa-Kommissionen Generaldirektoratet for Handel Direktorat H Kontor: N105 04/092 1049 Bruxelles/Brussel BELGIQUE/BELGIË

Fax +32 22956505

E-mail: TRADE-defence-complaints@ec.europa.eu

Kommissionen vil behandle anmodningerne om fornyede undersøgelser i henhold til WTO-bemyndigelsesforordningen inden for en rimelig frist og vil offentliggøre en meddelelse om indledning af sådanne fornyede undersøgelser, hvis den har modtaget en behørigt begrundet ansøgning.

I overensstemmelse med artikel 3 i WTO-bemyndigelsesforordningen vil foranstaltninger, der vedtages i henhold til nævnte forordning efter en fornyet undersøgelse, ikke have tilbagevirkende kraft.

(1) EFT L 201 af 26.7.2001, s. 10.

(2) WTO, Appelorganets rapport, AB-2011-2, WT/DS397/AB/R, 15. juli 2011. WTO, Panelrapport, WT/DS397/R, 29. september 2010. Rapporterne kan downloades fra WTO's websted (http://www.wto.org/english/tratop_e/dispu_e/cases_e/ds397_e.htm).

(3) EUT L 343 af 22.12.2009, s. 51.

(4) EUT L 29 af 31.1.2009, s. 1.